b'\n_START_ARTICLE_\nELASA\n_START_PARAGRAPH_\nELASA (Eesti Lairiba Arenduse Sihtasutus) on sihtasutus, mille eesm\xc3\xa4rk on ellu viia projekt EstWin, et viia valguskaablitel p\xc3\xb5hinevad uue p\xc3\xb5lvkonna lairiba\xc3\xbchendused k\xc3\xb5ikjale Eesti maapiirkondades._NEWLINE_Sihtasutuse asutajad on Eesti Infotehnoloogia ja Telekommunikatsiooni Liidu (ITL) liikmed: Telia Eesti (varem Elion ja EMT), Elisa Eesti, Eltel Networks, Ericsson Eesti, Levira, Tele2 Eesti ja Telev\xc3\xb5rgu AS._NEWLINE_Sihtasutuse n\xc3\xb5ukogus on ka Majandus- ja Kommunikatsiooniministeeriumi esindaja._NEWLINE_ELASA on v\xc3\xb5itnud k\xc3\xb5ik interneti p\xc3\xb5hiv\xc3\xb5rgu rajamiseks korraldatud riigihanked ja saanud selle k\xc3\xa4igus toetust Euroopa Liidu maksumaksjatelt, mis ulatub v\xc3\xb5rgu valmides ligi 74 miljoni euroni. Samas on s\xc3\xbc\xc3\xbcdistatud sihtasutust, et valguskaabli vedamisel on tegeletud mobiilimastide \xc3\xbchendamisega, kuid mitte sellega, milleks EstWin projekt ellu kutsuti. Samuti on juhitud t\xc3\xa4helepanu v\xc3\xb5imalusele, et sihtasutuse likvideerimisel saavad selle osalised moodustada aktsiaseltsi, mil poleks riigi ees kohustusi, kuid millele kuuluks maksumaksjate raha eest rajatud v\xc3\xb5rk.'